เริ่มตัดทุเรียนหมอนทองตะวันออก สร้างความเชื่อมั่นสู่ผู้บริโภค ไร้ทุเรียนอ่อนจำหน่าย
นายเข้มแข็ง ยุติธรรมดำรง อธิบดีกรมส่งเสริมการเกษตร กล่าวว่า ทุเรียนไทย โดยเฉพาะหมอนทองเป็นสายพันธุ์ที่ได้รับความนิยมจากผู้บริโภคเป็นอย่างมาก ซึ่งรัฐมนตรีว่าการกระทรวงเกษตรและสหกรณ์ มีความเป็นห่วงเรื่องคุณภาพและมาตรฐานของทุเรียน จึงได้กำชับให้หน่วยงานที่เกี่ยวข้องดำเนินการตรวจสอบและป้องกันการลักลอบตัดทุเรียนอ่อนจำหน่ายอย่างใกล้ชิด เพื่อไม่ให้ส่งผลเสียต่อภาพลักษณ์ทุเรียนไทย ทั้งต่อการบริโภคภายในประเทศและการส่งออกไปยังประเทศคู่ค้าที่สำคัญอย่างจีน สำหรับฤดูกาลเก็บเกี่ยวผลผลิตปีนี้ กรมส่งเสริมการเกษตรได้มอบหมายให้สำนักงานส่งเสริมและพัฒนาการเกษตรที่ 3 จังหวัดระยอง หารือร่วมกับสำนักงานเกษตรจังหวัดในพื้นที่ เพื่อจัดทำแนวทางการพัฒนาผลไม้ในเชิงปริมาณและเชิงคุณภาพ มีการกำหนดวันเก็บเกี่ยวทุเรียนเป็นรายภาค เป็นความตกลงร่วมกันจากทุกฝ่าย ซึ่งทำให้ผลผลิตทุเรียนที่ออกสู่ตลาดนั้นมีคุณภาพดีขึ้น สำหรับทุเรียนหมอนทองมีการกำหนดวันเก็บเกี่ยวเป็นรายภาคคือ วันที่ 15 เมษายน 2566 โดยสำนักงานเกษตรจังหวัดเป็นหน่วยงานรับผิดชอบในการออกคำสั่งและประกาศจังหวัด เรื่องกำหนดวันเก็บเกี่ยวทุเรียนตามมาตรการควบคุมและป้องกันแก้ไขปัญหาทุเรียนด้อยคุณภาพ เนื่องจากการดำเนินการไม่มีบทลงโทษทางกฎหมาย เพราะมาตรฐานทุเรียนไทย ไม่ใช่มาตรฐานบังคับ จึงอาศัยอำนาจทางการปกครองในการดำเนินการได้ นอกจากนี้ กรมส่งเสริมการเกษตรได้มอบหมายให้สำนักงานเกษตรจังหวัดทั้ง 3 จังหวัดคือ จังหวัดระยอง จันทบุรี และจังหวัดตราด ประสานและดำเนินการในการจัดทำคำสั่ง/ประกาศของจังหวัด อาศัยอำนาจทางการปกครองโดยผู้ว่าราชการจังหวัด ใช้มติที่ประชุมฯ เป็นข้อมูลในการดำเนินการต่อไป